 
CONTRACT DE LUCRĂRI
Nr. ........ din ...........


În temeiul Legii nr. 98/2016 privind achizițiile publice și a H.G. nr. 395/2016 pentru aprobarea normelor metodologice de aplicare a prevederilor referitoare la atribuirea contractelor de achiziţie publică, s-a încheiat urmatorul contract
1.COMUNA RADAUTI-PRUT cu sediul în Strada Calea Hotinului , nr. 6, Localitatea Radauti-Prut  , Județul Botosani , identificata prin C.I.F.nr. 3503651, reprezentată legal prin Primar Ing. Nichiteanu Viorel, în calitate de achizitor, pe de o parte
și 
……………………………………  cu sediul în ………………. strada ………. , nr….. etaj …., sector ……, , având nr.de ordine în Registrul …………………….. și C.I.F. nr. .
………………….., cont bancar ………………………………. deschis la Trezoreria ……………., reprezentată prin imputernicit……………………, in calitate de executant, pe de alta parte.

2. Definiții 

2.1  În prezentul contract următorii termeni vor fi interpretați astfel:
a. contract – reprezintă prezentul contract și toate Anexele sale;
b. achizitor și executant - părțile contractante, așa cum sunt acestea numite în prezentul contract;
c. prețul contractului - prețul plătibil executantului de către achizitor, în baza contractului pentru îndeplinirea obligațiilor sale asumate prin contract;
d. lucrări – lucrările de execuție care urmează să fie realizate de către executant conform contractului;
e. data de începere a lucrărilor de execuție – data precizată în Ordinul de începere a lucrărilor de execuție emis de către achizitor;
f. amplasament – totalitatea suprafețelor pe care se vor executa lucrările și care sunt individualizate în cuprinsul Procesului – verbal de predare primire a amplasamentului;
g. forța majoră -  un eveniment mai presus de controlul partilor, care nu se datorează greșelii sau vinei acestora, care nu putea fi prevăzut la momentul încheierii contractului și care face imposibilă executarea și respectiv, îndeplinirea contractului; sunt considerate asemenea evenimente: războaie, revoluții, incendii, inundații sau orice alte catastrofe naturale, restricții apărute ca urmare a unei carantine, embargou, enumerarea nefiind exhaustivă ci enunciativă. Nu este considerat forță majoră un eveniment asemenea celor de mai sus care, fără a crea o imposibilitate de executare, face extrem de costisitoare executarea obligațiilor uneia din părți.
h. zi - zi calendaristică; an - 365 zile.
(se adaugă orice ce alți termeni pe care părțile înteleg să îi definească pentru contract)

3. Interpretare

3.1 În prezentul contract, cu excepția unei prevederi contrare cuvintele la forma singular vor include forma de plural și vice versa, acolo unde acest lucru este permis de context.
3.2 Termenul “zi” sau “zile” sau orice referire la zile reprezintă zile calendaristice dacă nu se specifică în mod diferit.

4.  Obiectul principal al contractului

4.1 Obiectul contractului îl reprezintă execuția lucrărilor la obiectivul de investiții ,, ’Modernizarea  si eficientizarea sistemului de iluminat public in comuna Radauti-Prut, judetul Botosani - etapa a III-a ,, din cadrul Programului privind Cresterea eficientei energetice a infrastructurii de iluminat public finantat de Ministerul Mediului,Apelor si Padurilor in perioada convenita si in conformitate cu obligatiile asumate prin prezentul contract.
. 
4.2 Executantul se obligă să execute lucrările prevăzute în propunerea tehnică și respectiv financiară acceptată(e) de către achizitor, anexat(e) la prezentul contract, care fac parte din acesta și să remedieze eventualele defecte ale lucrării în perioada de garanție, termenul minim de garantie acceptat este de 60 (saizeci) de luni de la data semnarii procesului verbal de receptie la terminarea lucrarilor.
4.3 Achizitorul se obligă să plătească executantului prețul de ……………….  lei la care se adaugă TVA.

5.  Prețul contractului

5.1 Prețul convenit pentru îndeplinirea contractului, plătibil executantului de către achizitor, este de …………………………..   lei la care se adaugă TVA.
5.2 Plata către executant va fi efectuată de către achizitor prin ordin de plată în termen de 30 zile de la încheierea Procesului – verbal de recepție la terminarea lucrărilor.
5.3 Achizitorul poate acorda un avans la cererea executantului   în procent de maxim 30% din valoarea contractului de finantare, conditionat  de constituirea  unei garantii de 110% din valoarea avansului solicitat printr-un instrument  de garantare emis in acest sens de catre o instituie de credit bancara sau nebancara sau societate de asigurari.
5.4 Avansul achitat se justifica prin situatii de lucrari.
5.5 Avansul nejustificat prin situatii de lucrari pana penultima luna a anului (luna 11) se restituie integral cel tarziu pana la 30 Noiembrie a anului in care a fost achitat avansul.
6. Ajustarea pretului

6.1 Pentru lucrarile executate, platile datorate de achizitor executantului sunt cele declarate in propunerea financiara.
6.2  Pretul contractului poate fi ajustat pe durata executarii lucrarilor conform prevederilor legale.

7. Durata contractului

7.1 Durata prezentului contract este egală cu durata de execuție la care se adaugă perioada de garanție a lucrărilor.
7.2 Prezentul contract înceteaza să producă efecte la data la care părțile contractante și-au îndeplinit în mod corespunzător toate obligațiile contratuale și a fost încheiat procesul verbal de recepție finală.
7.3 Durata de execuție este de 12 luni și se calculează de la data comunicată executantului de către achizitor prin ordinul de începere a lucrărilor. Achizitorul are obligația de a comunica în scris executantului ordinul de începere a lucrărilor.

8. Documentele contractului 

8.1 Documentele contractului sunt:
     a) caietul de sarcini, inclusiv clarificările şi/sau măsurile de remediere aduse până la depunerea ofertelor ce privesc aspectele tehnice şi financiare;
     b) oferta, respectiv propunerea tehnică şi propunerea financiară, inclusiv clarificările din perioada de evaluare;
    c) garanţia de bună execuţie;
    d) angajamentul ferm de susţinere din partea unui terţ, dacă este cazul;
    e) contractele cu subcontractanţii, în măsura în care în contractul de achiziţie publică/acordul-cadru este reglementat un mecanism de efectuare a plăţilor directe către subcontractanţi;
    f) acordul de asociere, dacă este cazul;
    g) acte adiţionale, dacă există;
    h) alte documente, dacă este cazul.

9. Executarea contractului 

9.1 Executarea contractului începe după constituirea garanţiei de bună execuţie şi predarea amplasamentului.
9.2 Garantia de bună executie va fi constituita in termen de 5 zile lucratoare de la data semnarii prezentului contract.
9.3 Achizitorul are obligația de a comunica executantului Ordinul de începere a lucrărilor în cuprinsul căruia se vor menționa cel puțin: data de începere a lucrărilor de execuție și data la care este convocat executantul în vederea încheierii Procesului-verbal de predare primire a amplasamentului.
9.4 Data de începere a lucrărilor va fi întotdeauna ulterioară datei de convocare a executantului în vederea încheierii Procesului – verbal de predare primire a amplasamentului. 
9.5 Ordinul de începere a lucrărilor va fi comunicat executantului în scris cu cel puțin 5 (cinci) zile înainte de data convocării pentru încheierea Procesului – verbal de predare primire a amplasamentului.
9.6 Executantul are dreptul de a realiza lucrarea prin subcontractori, fiind așadar permisă subcontractarea prezentului contract. 
9.7.La finalizarea lucrării se va încheia Procesul – verbal de recepție la terminarea lucrărilor. În acest sens, reprezentații Achizitorului responsabili cu recepția lucrării sunt obligați să se prezinte în vederea recepției lucrării în locul, la data și ora care sunt indicate de către executant în convocator. Convocarea se va considera ca fiind legal comunicată achizitorului prin e-mail sau scrisoare recomandată cu confirmare de primire. Lipsa reprezentanților achizitorului, după ce în prealabil a fost comunicată achizitorului convocarea, autorizează executantul de a încheia Porcesul – verbal de recepție la terminarea lucrărilor și în lipsa acestora.


10. Obligațiile principale ale executantului  

10.1 Executantul are obligația de a finaliza lucrările la termenul și în condițiile stabilite prin contract.
10.2 Executantul are obligația de a remedia eventuale defecte ale lucrării în perioada de garanție în condițiile stabilite prin contract și certificatul de garanție.
Executantul are obligaţia de a executa şi finaliza lucrările, precum şi de a remedia viciile ascunse, cu atenţia şi promptitudinea cuvenită, în concordanţă cu obligaţiile asumate prin contract, inclusiv de a proiecta, în limitele prevăzute de prezentul contract.
10.3 Executantul are obligaţia de a supraveghea lucrările, de a asigura forţa de muncă, materialele, instalaţiile, echipamentele şi toate celelalte obiecte, fie de natură provizorie, fie definitive cerute de şi pentru contract, în măsura în care necesitatea asigurării acestora este prevăzută în contract sau se poate deduce în mod rezonabil din contract.
10.4 Executantul are obligaţia de a prezenta achizitorului, înainte de începerea execuţiei lucrării, spre aprobare, graficul de plăţi necesar execuţiei lucrărilor, în ordinea tehnologică de execuţie. 
10.5 - (1) Executantul este pe deplin responsabil pentru conformitatea, stabilitatea şi siguranţa tuturor operaţiunilor executate pe şantier, precum şi pentru procedeele de execuţie utilizate, cu respectarea prevederilor şi a reglementărilor legii privind calitatea în construcţii. 
(2) Un exemplar din documentaţia predată de către achizitor executantului va fi ţinut de acesta în vederea consultării de către Inspecţia de Stat în Construcţii, Lucrări Publice, Urbanism şi Amenajarea Teritoriului, precum şi de către persoane autorizate de achizitor, la cererea acestora.
(3) Executantul nu va fi răspunzător pentru proiectul şi caietele de sarcini care nu au fost întocmite de el. Dacă totuşi contractul prevede explicit ca o parte a lucrărilor permanente să fie proiectată de către executant, acesta va fi pe deplin responsabil pentru acea parte a lucrărilor.
(4) Executantul are obligaţia de a pune la dispoziţia achizitorului, la termenele precizate în anexele contractului, caietele de măsurători (ataşamentele) şi, după caz, în situaţiile convenite, desenele, calculele, verificările calculelor şi orice alte documente pe care executantul trebuie să le întocmească sau care sunt cerute de achizitor.
10.6 - (1) Executantul are obligaţia de a respecta şi executa dispoziţiile achizitorului în orice problemă, menţionată sau nu în contract, referitoare la lucrare. În cazul în care executantul consideră că dispoziţiile achizitorului sunt nejustificate sau inoportune, acesta are dreptul de a ridica obiecţii, în scris, fără ca obiecţiile respective să îl absolve de obligaţia de a executa dispoziţiile primite, cu excepţia cazului în care acestea contravin prevederilor legale.
(2) În cazul în care respectarea şi executarea dispoziţiilor prevăzute la alin. (1) determină dificultăţi în execuţie care generează costuri suplimentare, atunci aceste costuri vor fi acoperite pe cheltuiala achizitorului.
10.7- (1) Executantul este responsabil de trasarea corectă a lucrărilor faţă de reperele date de achizitor, precum şi de furnizarea tuturor echipamentelor, instrumentelor, dispozitivelor şi resurselor umane necesare îndeplinirii responsabilităţii respective.
(2) În cazul în care, pe parcursul execuţiei lucrărilor, survine o eroare în poziţia, cotele, dimensiunile sau aliniamentul oricărei părţi a lucrărilor, executantul are obligaţia de a rectifica eroarea constatată, pe cheltuiala sa, cu excepţia situaţiei în care eroarea respectivă este rezultatul datelor incorecte furnizate, în scris, de către proiectant. Pentru verificarea trasării de către proiectant, executantul are obligaţia de a proteja şi păstra cu grijă toate reperele, bornele sau alte obiecte folosite la trasarea lucrărilor. 
10.8 - Pe parcursul execuţiei lucrărilor şi remedierii viciilor ascunse, executantul are obligaţia:
1)	de a lua toate măsurile pentru asigurarea tuturor persoanelor a căror prezenţă pe şantier este autorizată şi de a menţine şantierul (atât timp cât acesta este sub controlul său) şi lucrările (atât timp cât acestea nu sunt finalizate şi ocupate de către achizitor) în starea de ordine necesară evitării oricărui pericol pentru respectivele persoane;
2)	de a procura şi de a întreţine pe cheltuiala sa toate dispozitivele de iluminare, protecţie, îngrădire, alarmă şi pază, când şi unde sunt necesare sau au fost solicitate de către achizitor sau de către alte autorităţi competente, în scopul protejării lucrărilor sau al asigurării confortului riveranilor; 
3)	de a lua toate măsurile rezonabile necesare pentru a proteja mediul pe şi în afara şantierului şi pentru a evita orice pagubă sau neajuns provocate persoanelor, proprietăţilor publice sau altora, rezultate din poluare, zgomot sau alţi factori generaţi de metodele sale de lucru.
10.9 - Executantul este responsabil pentru menţinerea în bună stare a lucrărilor, materialelor, echipamentelor şi instalaţiilor care urmează a fi puse în operă, de la data primirii ordinului de începere a lucrării până la data semnării procesului-verbal de recepţie a lucrării. 
10.10 - (1) Pe parcursul execuţiei lucrărilor şi al remedierii viciilor ascunse, executantul are obligaţia, în măsura permisă de respectarea prevederilor contractului, de a nu stânjeni inutil sau în mod abuziv:
a) confortul riveranilor; sau
b) căile de acces, prin folosirea şi ocuparea drumurilor şi căilor publice sau private care deservesc proprietăţile aflate în posesia achizitorului sau a oricărei alte persoane.
(2) Executantul va despăgubi achizitorul împotriva tuturor reclamaţiilor, acţiunilor în justiţie, daunelor-interese, costurilor, taxelor şi cheltuielilor, indiferent de natura lor, rezultând din sau în legătură cu obligaţia prevăzută la alin. (1), pentru care responsabilitatea revine executantului.
10.11 - (1) Executantul are obligaţia de a utiliza în mod rezonabil drumurile sau podurile ce comunică cu sau sunt pe traseul şantierului şi de a preveni deteriorarea sau distrugerea acestora de către traficul propriu sau al oricăruia dintre subcontractanţii săi; executantul va selecta traseele, va alege şi va folosi vehiculele, va limita şi repartiza încărcăturile, în aşa fel încât traficul suplimentar ce va rezulta în mod inevitabil din deplasarea materialelor, echipamentelor, instalaţiilor sau altora asemenea, de pe şi pe şantier, să fie limitat, în măsura în care este posibil, astfel încât să nu producă deteriorări sau distrugeri ale drumurilor şi podurilor respective.
(2) În cazul în care natura lucrărilor impune utilizarea de către executant a transportului pe apă, atunci prevederile de la alin.(1) vor fi interpretate în maniera în care prin „drum” se înţelege inclusiv ecluză, doc, dig sau orice altă structură aferentă căii navigabile şi prin „vehicul” se înţelege orice ambarcaţiune, iar prevederile respective se vor aplica în consecinţă.
(3) În cazul în care se produc deteriorări sau distrugeri ale oricărui pod sau drum care comunică cu sau care se află pe traseul şantierului, datorită transportului materialelor, echipamentelor, instalaţiilor sau altora asemenea, executantul are obligaţia de a despăgubi achizitorul împotriva tuturor reclamaţiilor privind avarierea respectivelor poduri sau drumuri.
(4) Cu excepţia unor clauze contrare prevăzute în contract, executantul este responsabil şi va plăti consolidarea, modificarea sau îmbunătăţirea, în scopul facilitării transportului materialelor, echipamentelor, instalaţiilor sau altora asemenea, a oricăror drumuri sau poduri care comunică cu sau care se află pe traseul şantierului. 
10.12 - (1) Pe parcursul execuţiei lucrării, executantul are obligaţia:
i)	 de a evita, pe cât posibil, acumularea de obstacole inutile pe şantier;
ii)	 de a depozita sau retrage orice utilaje, echipamente, instalatii, surplus de materiale;
iii) de a aduna şi îndepărta de pe şantier dărâmăturile, molozul sau lucrările provizorii de orice fel, care nu mai sunt necesare.
(2) Executantul are dreptul de a reţine pe şantier, până la sfârşitul perioadei de garanţie, numai acele materiale, echipamente, instalaţii sau lucrări provizorii, care îi sunt necesare în scopul îndeplinirii obligaţiilor sale în perioada de garanţie.
10.13 - Executantul răspunde, potrivit obligaţiilor care îi revin, pentru viciile ascunse ale construcţiei, ivite într-un interval de 60 luni de la recepţia lucrării şi, după împlinirea acestui termen, pe toată durata de existenţă a construcţiei, pentru viciile structurii de rezistenţă, ca urmare a nerespectării proiectelor şi detaliilor de execuţie aferente execuţiei lucrării.
10.14 - Executantul se obligă să despăgubească achizitorul împotriva oricăror:
i) reclamaţii şi acţiuni în justiţie, ce rezultă din încălcarea unor drepturi de proprietate intelectuală (brevete, nume, mărci înregistrate etc.), sau cele legate de echipamentele, materialele, instalaţiile sau utilajele folosite pentru sau în legătură cu execuţia lucrărilor sau încorporate în acestea; şi
ii) daune-interese, costuri, taxe şi cheltuieli de orice natură aferente, cu excepţia situaţiei în care o astfel de încălcare rezultă din respectarea proiectului sau caietului de sarcini întocmit de către achizitor.

11. Obligațiile achizitorului

11.1 Să plătească prețul lucrarii la termenul și în conditiile stabilite în prezentul contract.
11.2 Să recepționeze lucrarea finalizată prin semnarea Procesului – verbal de recepție la terminarea lucrărilor. Dacă reprezentantul / reprezentanții achizitorului nu se prezintă la data și în locul indicat în cuprinsul convocării de către executant pentru recepția lucrării, atunci executantul are posibilitatea neîngrăită de a întocmi Procesul – verbal de recepție la terminarea lucrărilor și în lipsa achizitorului.
11.3 Să respecte instrucţiunile de utilizare a produselor conform Manualului de Utilizare. Prin semnarea prezentului contract achizitorul declară că a primit și a luat act de conținutul Manualului de Utilizare.
11.4 Să înștiințeze de îndată executantul despre defecțiunile lucrării aflate în perioada de garanție.
11.5 Să nu permită pe perioada valabilității garanției, sub sancțiunea pierderii garanției lucrării, intervenția de către alte persoane cu excepția celor autorizate de executant asupra produselor și a componentelor care fac obiectul lucrării.
11.6 Achizitorul îşi asumă după receptionarea lucrării de la executant responsabilitatea pentru respectarea condițiilor de utilizare și conservare a acesteia. 

12.  Sancțiuni pentru neîndeplinirea culpabilă a obligațiilor 

12.1 În cazul în care, din vina sa exclusivă, executantul nu îşi îndeplineşte obligaţiile asumate prin contract într-o perioadă de 30 zile, atunci achizitorul este îndreptăţit de a deduce din preţul contractului, ca penalităţi, o sumă echivalentă cu o cotă procentuală din valoarea lucrarilor neexecutate, in procent de 0,1% pe zi intarziere.
12.2 - În cazul în care achizitorul nu onorează facturile în termen de 28 de zile de la expirarea perioadei convenite, atunci acesta are obligaţia de a plăti, ca penalităţi, o sumă echivalentă cu o cotă procentuală din plata neefectuată, in procent de 0,1% pe zi intarziere din platile neefectuate in termen.
12.3 - Nerespectarea obligaţiilor asumate prin prezentul contract de către una dintre părţi, în mod culpabil, dă dreptul părţii lezate de a considera contractul reziliat de drept/de a cere rezilierea contractului şi de a pretinde plata de daune-interese.
12.4 - Achizitorul îşi rezervă dreptul de a denunţa unilateral contractul, printr-o notificare scrisă adresată executantului, fără nici o compensaţie, dacă acesta din urmă dă faliment, cu condiţia ca această denunţare să nu prejudicieze sau să afecteze dreptul la acţiune sau despăgubire pentru executant. În acest caz, executantul are dreptul de a pretinde numai plata corespunzătoare pentru partea din contract îndeplinită până la data denunţării unilaterale a contractului.

13. Inceperea si executia lucrarilor 
13.1 - (1) Executantul are obligaţia de a începe lucrările în timpul cel mai scurt posibil de la primirea ordinului în acest sens din partea achizitorului.
 (2) Executantul trebuie să notifice achizitorului şi Inspecţiei de Stat în Construcţii, Lucrări Publice, Urbanism şi Amenajarea Teritoriului data începerii efective a lucrărilor.
13.2 - (1) Lucrările trebuie să se deruleze conform graficului general de execuţie şi să fie terminate la data stabilită. Datele intermediare, prevăzute în graficele de execuţie, se consideră date contractuale.
 (2) Executantul va prezenta, la cererea achizitorului, după semnarea contractului, graficul de execuţie de detaliu, alcătuit în ordinea tehnologică de execuţie. În cazul în care, după opinia achizitorului, pe parcurs, desfăşurarea lucrărilor nu concordă cu graficul general de execuţie a lucrărilor, la cererea achizitorului, executantul va prezenta un grafic revizuit, în vederea terminării lucrărilor la data prevăzută în contract. Graficul revizuit nu îl va scuti pe executant de niciuna dintre îndatoririle asumate prin contract.
(3) În cazul în care executantul întârzie începerea lucrărilor, terminarea pregătirilor sau dacă nu îşi îndeplineşte îndatoririle prevăzute la pct. 9.2 alin.(2), achizitorul este îndreptăţit să-i fixeze executantului un termen până la care activitatea să intre în normal şi să îl avertizeze că, în cazul neconformării, la expirarea termenului stabilit îi va rezilia contractul.
13.3 - (1) Achizitorul are dreptul de a supraveghea desfăşurarea execuţiei lucrărilor şi de a stabili conformitatea lor cu specificaţiile din anexele la contract. Părţile contractante au obligaţia de a notifica, în scris, una celeilalte, identitatea reprezentanţilor lor atestaţi profesional pentru acest scop, şi anume responsabilul tehnic cu execuţia din partea executantului şi dirigintele de şantier sau, dacă este cazul, altă persoană fizică sau juridică atestată potrivit legii, din partea achizitorului.
(2) Executantul are obligaţia de a asigura accesul reprezentantului achizitorului la locul de muncă, în ateliere, depozite şi oriunde îşi desfăşoară activităţile legate de îndeplinirea obligaţiilor asumate prin contract, inclusiv pentru verificarea lucrărilor ascunse. 
13.4 - (1) Materialele trebuie să fie de calitatea prevăzută în documentaţia de execuţie; verificările şi testările materialelor folosite la execuţia lucrărilor, precum şi condiţiile de trecere a recepţiei provizorii şi a recepţiei finale (calitative) sunt descrise în anexa/anexele la contract. 
(2) Executantul are obligaţia de a asigura instrumentele, utilajele şi materialele necesare pentru verificarea, măsurarea şi testarea lucrărilor. Costul probelor şi încercărilor, inclusiv manopera aferentă acestora, revin executantului.
(3) Probele neprevăzute şi comandate de achizitor pentru verificarea unor lucrări sau materiale puse în operă vor fi suportate de executant dacă se dovedeşte că materialele nu sunt corespunzătoare calitativ sau că manopera nu este în conformitate cu prevederile contractului. În caz contrar, achizitorul va suporta aceste cheltuieli.

14.Întârzierea în executarea lucrării

14.1   În cazul în care: 
a) volumul produselor neprevăzute pentru realizarea lucrării; sau
b) condițiile climaterice nefavorabile; sau
c) oricare alt motiv de întârziere care nu se datorează executantului și nu a survenit prin încălcarea contractului de către acesta; 
îndreptățesc executantul de a solicita prelungirea duratei de execuție, atunci, prin consultare, părțile vor stabili orice prelungire a duratei de execuție la care executantul are dreptul în mod echitabil.


15. Finalizarea lucrarilor 
15.1 - Ansamblul lucrărilor sau, dacă este cazul, oricare parte a lor, prevăzut a fi finalizat într-un termen stabilit prin graficul de execuţie, trebuie finalizat în termenul convenit, termen care se calculează de la data începerii lucrărilor.
15.2 - (1) La finalizarea lucrărilor, executantul are obligaţia de a notifica, în scris, achizitorului că sunt îndeplinite condiţiile de recepţie, solicitând acestuia convocarea comisiei de recepţie.
(2) Pe baza situaţiilor de lucrări executate confirmate şi a constatărilor efectuate pe teren, achizitorul va aprecia dacă sunt întrunite condiţiile pentru a convoca comisia de recepţie. În cazul în care se constată că sunt lipsuri sau deficienţe, acestea vor fi notificate executantului, stabilindu-se şi termenele pentru remediere şi finalizare. După constatarea remedierii tuturor lipsurilor şi deficienţelor, la o nouă solicitare a executantului, achizitorul va convoca comisia de recepţie.
15.3 - Comisia de recepţie are obligaţia de a constata stadiul îndeplinirii contractului prin corelarea prevederilor acestuia cu documentaţia de execuţie şi cu reglementările în vigoare. În funcţie de constatările făcute, achizitorul are dreptul de a aproba sau de a respinge recepţia.
15.4 - Recepţia se poate face şi pentru părţi ale lucrării, distincte din punct de vedere fizic şi funcţional. 

16. Perioada de garanție acordată lucrarilor

16.1 Garanția acordată lucrării este de 60 de luni, în condiții de utilizare corespunzătoare, conform certificatului de garanție și a manualului de utilizare. Perioada de garanție curge de la data încheierii Procesului – verbal de recepție la terminarea lucrărilor. 
16.2 1) În perioada de garanţie, executantul are obligaţia, în urma dispoziţiei date de achizitor, de a executa toate lucrările de modificare, reconstrucţie şi remediere a viciilor şi altor defecte a căror cauză este nerespectarea clauzelor contractuale.
(2) Executantul are obligaţia de a executa toate activităţile prevăzute la alin.(1), pe cheltuiala proprie, în cazul în care ele sunt necesare datorită:
i) utilizării de materiale, de instalaţii sau a unei manopere neconforme cu prevederile contractului; sau
ii) unui viciu de concepţie, acolo unde executantul este responsabil de proiectarea unei părţi a lucrărilor; sau
iii) neglijenţei sau neîndeplinirii de catre executant a oricăreia dintre obligaţiile explicite sau implicite care îi revin în baza contractului.
(3) În cazul în care defecţiunile nu se datorează executantului, lucrările fiind executate de către acesta conform prevederilor contractului, costul remedierilor va fi evaluat şi plătit ca lucrări suplimentare.
16.3 - În cazul în care executantul nu execută lucrările prevazute la clauza 15.2 alin.(2), achizitorul este îndreptăţit să angajeze şi să plătească alte persoane care să le execute. Cheltuielile aferente acestor lucrări vor fi recuperate de către achizitor de la executant sau reţinute din sumele cuvenite acestuia.

17. Garanția de bună execuție

17.1 Executantul se obligă să constituie garanţia de bună execuţie a contractului în cuantum de 5 % din valoarea contractului, pentru perioada cuprinsa între data semnarii contractului și data expirarii perioadei de garantie a lucrarilor,
17.2 Achizitorul se obligă să elibereze garanţia pentru participare şi să emită ordinul de începere a contractului numai după ce executantul a făcut dovada constituirii garanţiei de bună execuţie.
17.3 Achizitorul are dreptul de a emite pretenţii asupra garanţiei de bună execuţie, în limita prejudiciului creat, dacă executantul nu îşi execută, execută cu întârziere sau execută necorespunzător obligaţiile asumate prin prezentul contract. 
17.4 Anterior emiterii unei pretenţii asupra garanţiei de bună execuţie, achizitorul are obligaţia de a notifica acest lucru executantului, precizând totodată obligaţiile care nu au fost respectate. 
 17.5 Achizitorul se obligă să restituie garanţia de bună execuţie dupa cum urmeaza:
a) 70% din valoarea garanţiei de bună execuţie în termen de 14 zile de la data incheierii procesului-verbal de receptie la terminarea lucrarilor, daca nu a ridicat pana la acea data pretentii asupra ei, iar riscul pentru vicii ascunse este minim;
b) restul de 30% din valoarea garantiei, la expirarea perioadei de garantie a lucrarilor executate, pe baza procesului-verbal de receptie finala.
17.6 Daunele interese pe care Achizitorul este în drept să le pretindă de la executant se reţin din garanţia de bună execuţie. Dacă valoarea daunelor interese depăşeşte cuantumul garanţiei de bună execuţie, executantul are obligaţia de a plăti diferenţa în termen de 60 de zile de la notificarea achizitorului.
17.7  Garanţia lucrărilor este distinctă de garanţia de bună execuţie a contractului




18. Modalitati de plata 
18.1 - Achizitorul are obligaţia de a efectua plata către executant în termenul convenit de la emiterea facturii de către acesta. Plăţile în valută se vor efectua prin respectarea prevederilor legale.
18.2 - Plata se va efectua numai în baza facturii emisă de către executant, dupa cum urmeaza:
18.3 Executantul acordă achizitorului o perioada de graţie la plata facturilor de 90 zile calendaristice.
18.4 Factura va fi emisă numai după aprobarea situaţiilor de lucrări de către beneficiar. 
18.5 Situaţiile  de lucrări  vor  fi  emise  la  intervale  de  minim 30 de  zile  şi  vor  fi  verificate  de  beneficiar  în  maxim 15  zile  de  la  primirea  acestora.  
18.6 Listele  de  cantităţi  sunt  folosite  pentru  a  calcula  preţul  contractului. 
18.7 Executantul  este  plătit  pentru  cantitatea  de  lucrări  executate,  la  tariful  din  lista  de  cantităţi  pentru  fiecare  articol.
18.8. Situaţiile de plată provizorii se confirmă în termenul stabilit.
18.9 Plăţile parţiale nu influenţează responsabilitatea şi garanţia de bună execuţie a executantului; ele nu se consideră, de către achizitor, ca recepţie a lucrărilor executate
18.10 Achizitorul isi rezerva dreptul de a realiza platile prin mecanismul cererilor de plata conform Programului, asumandu-si toate obligatiile ce decurg din efectuarea platilor prin acest mecanism. In acest caz, executantul  isi asuma si accepta incasarea facturilor prin mecanismul cererilor de plata.
18.11 - Dacă achizitorul nu onorează facturile în termen de 30 zile de la expirarea perioadei convenite, atunci executantul are dreptul de a sista executarea lucrărilor sau de a diminua ritmul execuţiei. Imediat ce achizitorul îşi onorează restanţa, executantul va relua executarea lucrărilor în cel mai scurt timp posibil.
18.12 Plata facturii finale se va face imediat după verificarea şi acceptarea situaţiei de plată definitive de către achizitor. Dacă verificarea se prelungeşte din diferite motive, dar, în special, datorită unor eventuale litigii, contravaloarea lucrărilor care nu sunt în litigiu va fi platită imediat.
18.13 Contractul nu va fi considerat terminat pâna când procesul-verbal de recepţie finală nu va fi semnat de comisia de recepţie, care confirmă că lucrările au fost executate conform contractului. Recepţia finală va fi efectuată conform prevederilor legale, după expirarea perioadei de garanţie. Plata ultimelor sume datorate executantului pentru lucrările executate nu va fi condiţionată de eliberarea certificatului de recepţie finală.
19. Amendamente 

19.1 Părțile contractante au dreptul, pe durata îndeplinirii contractului, de a conveni modificarea clauzelor contractului, prin act adițional.

20. Subcontractanti

20.1 Executantul are obligaţia de a încheia contracte cu subcontractanţii desemnaţi, în aceleaşi condiţii în care el a semnat contractul cu achizitorul.
20.2 - (1) Executantul are obligaţia de a prezenta la încheierea contractului toate contractele încheiate cu subcontractanţii desemnaţi.
(2) Lista subcontractanţilor, cu datele de recunoaştere ale acestora, cât şi contractele încheiate cu aceştia se constituie în anexe la contract.
20.3 - (1) Executantul este pe deplin răspunzător faţă de achizitor de modul în care îndeplineşte contractul.
(2) Subcontractantul este pe deplin răspunzător faţă de executant de modul în care îşi îndeplineşte partea sa din contract.
(3) Executantul are dreptul de a pretinde daune-interese subcontractanţilor, dacă aceştia nu îşi îndeplinesc partea lor din contract.
20.4 - Executantul poate schimba oricare subcontractant numai dacă acesta nu şi-a îndeplinit partea sa din contract. Schimbarea subcontractantului nu va modifica preţul contractului şi se va face numai cu acordul achizitorului.
20.5 - Executantul poate introduce un nou subcontractant numai cu aprobarea investitorului si dupa prezentarea documentelor de calificare ale acestuia .

21. Forța majoră

21.1  Forța majoră este constatată de o autoritate competentă.
21.2 Forța majoră exonerează părțile contractante de îndeplinirea obligațiilor asumate prin prezentul contract, pe toată perioada în care aceasta acționează.
21.3 Îndeplinirea contractului va fi suspendată în perioada de acțiune a forței majore, dar fără a prejudicia drepturile ce li se cuveneau părților până la apariția acesteia.
21.4 Partea contractantă care invocă forța majoră are obligația de a notifica celeilalte părți, imediat și în mod complet, producerea acesteia și să ia orice măsuri care îi stau la dispoziție în vederea limitării consecințelor.
21.5  Dacă forța majoră actionează sau se estimează că va acționa o perioadă mai mare de 6 luni, fiecare parte va avea dreptul să notifice celeilalte părți încetarea de plin drept a prezentului contract, fără ca vreuna din părți să poată pretinde celeilalte daune-interese.

22. Solutionarea litigiilor

22.1 Achizitorul şi executantul vor depune toate eforturile pentru a rezolva pe cale amiabilă, prin tratative directe, orice neînţelegere sau dispută care se poate ivi între ei în cadrul sau în legătură cu îndeplinirea contractului.
22.2 - Dacă, după 15 zile de la începerea acestor tratative, achizitorul şi executantul nu reuşesc să rezolve în mod amiabil o divergenţă contractuală, fiecare poate solicita ca disputa să se soluţioneze fie prin arbitraj la Camera de Comerţ şi Industrie a României, fie de către instanţele judecătoreşti din România. 
23. Limba care guvernează contractul

23.1  Limba care guvernează contractul este limba română.




24. Comunicări

24.1 Orice comunicare între părți, referitoare la îndeplinirea prezentului contract, trebuie să fie transmisă în scris.
24.2 Comunicările între părți se pot face și prin e-mail sau prin scrisoare recomandată cu confirmare de primire și conținut declarat.

25. Legea aplicabilă contractului

25.1 Contractul va fi interpretat conform legilor din România.
25.2 Părțile declară că își însușesc în mod expres prezentul contract în integralitate, că toate clauzele au fost negociate, că nu ne aflăm în prezența unor clauze standard sau clauze neuzuale și că nu au nicio obiecție de niciun fel de formulat cu privire la clauzele contractuale din conținutul contractului, urmând a le respecta în totalitate, acestea reprezentând voința reală și neviciată a părților.

[bookmark: _GoBack]Prezentul contract s-a încheiat astăzi, …………….,  în două exemplare, câte unul pentru fiecare parte.    


          Achizitor,					                           Executant,
COMUNA RADAUTI-PRUT			       …………………………………..
        prin Primar                                                                                       prin Administrator

Ing.NICHITEANU VIOREL			                ………………………………………….                                                                                               

